Wo wokolinje wsy rozmyslować njeje jenož naležnosć radźićelow
Chrósćicy (JK/SN). Podobnje tamnym gmejnam zarjadniskeho zwjazka Při Klóšterskej wodźe ma Chróšćanska koncept wo wobhospodarjenju wodźiznow druheho rjadu nastajić. Za to změje fachowu podpěru wobswětoweho inženjerskeho běrowa Stowasser z Radebeula. Na minjenym posedźenju gmejnskeje rady wjesnjanosta Marko Kliman (CDU) měnješe, přihoty a plany za koncept zwjazać z rozmyslowanjom, kak wožiwić a zapołožić stare, zdźěla hižo zabyte puće wokoło Chrósćic. Wo tym běchu hižo před lětami w zwisku z krajnym noworjadowanjom rěčeli, za gmejnu abo wjes Chrósćicy pak njeje ničo konkretneho wuskočiło. Nětko wobsteji šansa, hromadźe z fachowcami puće, kotrež wjesnjanam a wokolinje wjele woznamjenjeja, wožiwić a spožčić wokolinje zdźěla nowe struktury a žiwjenje.
run_Latn szl_Latn